Účasť delegácie SR na Konferencii ITU vládnych splnomocnencov 2002

Medzinárodná telekomunikačná únia (ITU) so sídlom v Ženeve je odbornou organizáciou pridruženou k OSN na základe dohody medzi ITU a OSN z roku 1947. ITU vznikla v r. 1932 zlúčením Medzinárodnej telegrafnej únie (založenej v r. 1865) a Medzinárodnej rádiotelegrafnej únie (založenej v r. 1906). 
ITU je celosvetovou medzivládnou organizáciou s takmer univerzálnou účasťou -  v súčasnosti má 189 členských štátov a okolo 650 členov sektorov. 
Poslaním ITU je udržovať a prehlbovať medzinárodnú spoluprácu vo všetkých oblastiach telekomunikácií a rádiokomunikácií, podporovať rozvoj odpovedajúcich technických prostriedkov, dbať o účelné rozdeľovanie kmitočtového spektra a koordináciu jeho využívania a poskytovať technickú pomoc v oblasti telekomunikácií a rádiokomunikácií. 
ITU sa organizačne člení na tri sektory:
–	telekomunikačný štandardizačný (ITU-T) (najvyšším celosvetových zhromaždením je WTSA – Svetové telekomunikačné štandardizačné zhromaždenie, ktoré sa schádza pravidelne každé 4 roky  - ostatný krát v r.2000 v Montreale v Kanade)
–	rádiokomunikačný (ITU-R) (najvyššie celosvetové zhromaždenie je WRC – Svetová rádiokomunikačná konferencia, ktorá sa pravidelne koná raz za 3 roky, ostatný krát v r.2000 v Istanbule),   a 
–	sektor rozvoja telekomunikácií (ITU-D) (najvyššie celosvetové zhromaždenie  WTDC – Svetová telekomunikačná rozvojová konferencia sa stretáva raz za 4 roky, ostatný krát v r.2002 v Istanbule).
Prácu sektorov riadia úrady – TSB/ITU, RB/ITU a DBT/ITU na čele s riaditeľmi úradov. 
Konferencia ITU vládnych splnomocnencov je najvyšším orgánom ITU. Podľa článku 8 Ústavy ITU sa skladá z delegácií ktoré reprezentujú členské štáty ITU. Koná sa pravidelne raz za 4 roky (ostatný krát v Mineapolise v r.1998, predtým v Kyote v r.1994). V obdobiach medzi dvomi konferenciami vládnych splnomocnencov spravuje bežné záležitosti Rada ITU, zložená zo zástupcov 46 volených krajín.
Na základe návrhov členských štátov ITU a s ohľadom na správy Rady ITU, Konferencia vládnych splnomocnencov má za úlohu:
•	určovať všeobecnú politiku na napĺňanie cieľov Únie, uvedených v článku 1 Ústavy ITU,
•	zvažovať správy Rady ITU o aktivitách Únie od ostatnej PP a o politike a strategickom plánovaní Únie,
•	stanoviť základ pre rozpočet Únie a určovať (podľa rozhodnutí, ktoré boli prijaté k správam Rady ITU z predchádzajúceho bodu) príslušné finančné limity do nasledujúcej PP, po zvážení všetkých relevantných hľadísk práce Únie za to obdobie,
•	stanoviť (s použitím postupov popísaných v č.161D až 161G Ústavy ITU) na základe príspevkových tried, ktoré oznámili členské štáty, celkový počet príspevkových jednotiek pre obdobie do nasledujúcej PP,
•	poskytovať akékoľvek všeobecné smernice týkajúce sa personálu Únie a v prípade potreby určiť základné mzdy, mzdové tabuľky a systém diét a penzií pre všetkých úradníkov Únie,
•	preveriť účty Únie a ak je to vhodné, schváliť ich s konečnou platnosťou,
•	zvoliť členské štáty, ktoré budú pracovať v Rade ITU,
•	zvoliť volených úradníkov Únie: generálneho tajomníka, zástupcu generálneho tajomníka a riaditeľov úradov sektorov,
•	zvoliť členov Rádiokomunikačnej regulačnej rady,
•	zvážiť a ak je to vhodné, prijať návrhy na zmeny a doplnky Ústavy ITU a Dohovoru o ITU, predložené členskými štátmi podľa ustanovení článku 55 Ústavy ITU, resp. relevantných ustanovení Dohovoru o ITU,
•	uzavrieť, alebo ak je to potrené revidovať dohody medzi Úniou a inými medzinárodnými organizáciami, prekontrolovať všetky predbežné dohody s takýmito organizáciami, ktoré uzavrela v mene Únie Rada ITU, a prijať opatrenia v tejto súvislosti, ak sú považované za potrebné,
•	prijať a meniť Rokovací poriadok konferencií a iných stretnutí Únie,
•	zaoberať sa inými potrebnými otázkami telekomunikácií.
Konferencia ITU vládnych splnomocnencov 2002 sa bude konať v dňoch 23. septembra až 18.októbra 2002 v marockom Marakéši.
Bude zameraná na úpravu Ústavy ITU a Dohovoru o ITU tak aby vyhovovali novým podmienkam organizácie, bude hodnotiť výsledky globálneho rozvoja telekomunikácií od Konferencie ITU vládnych splnomocnencov 1998, vytýči hlavné princípy politiky telekomunikačného rozvoja, podrobí analýze technológie súčasnosti a blízkej budúcnosti a stanoví strategický, operačný a finančný plán pre činnosť ITU na roky 2003 až 2007. 
Konferencia sa bude zaoberať v širokom rozsahu otázkami reformy Únie a jej troch sektorov. Na prípravu reformy Únie bola vytvorená špeciálna skupina expertov. Mnohé regionálne telekomunikačné organizácie pripravovali a koordinovali svoje návrhy týkajúce sa zmien pracovných postupov Únie. CEPT (Európska konferencia poštových a telekomunikačných administratív) pripravil 15 spoločných návrhov pre PP´02. Medzi inými sú to napríklad návrh na posilnenie úlohy poradných skupín RAG, TSAG a TDAG,  návrh na pomoc a podporu zo strany ITU regionálnym a sub-regionálnym stretnutiam na prípravu budúcich konferencií vládnych splnomocnencov, návrh na zavedenie prvku transparentnosti do Rokovacieho poriadku Rádiokomunikačnej regulačnej Rady, návrh na zmenu pravidiel pre voľby na volené posty ITU, návrh na prehodnotenie počtu, cieľov, zodpovednosti a kompetencií volených postov a Rady ITU. Slovensko participovalo na príprave týchto návrhov. Spoločné návrhy pre prácu Konferencie ITU vládnych splnomocnencov 2002 predložili aj štáty Severnej, Strednej a Južnej Ameriky. Niektoré krajiny predložili samostatné návrhy – do 10. mája 2002 to sú: Austrália, Kanada, Irán, Pobrežie slonoviny, USA, Ruská federácia, Japonsko, Uzbekistan, Izrael. Očakávajú sa ďalšie návrhy pred Konferenciou, a aj v jej priebehu.
Konferencia ITU vládnych splnomocnencov 2002 bude okrem toho prerokovávať závery predchádzajúcich svetových zhromaždení troch sektorov, ktoré sa konali od predchádzajúcej Konferencie ITU vládnych splnomocnencov 1998 (Mineapolis) – WTSA 2000, WRC 2000 a WTDC´02, návrhy na zmeny základných dokumentov únie prijaté na týchto konferenciách, a pod.
Očakávané výstupy Konferencie:  
•	vytvorenie Strategického plánu ITU pre celosvetový rozvoj telekomunikácií a odstránenie rozdielu v prístupe k informačným a komunikačným technológiám (ako podklad budú slúžiť závery z WTDC´02, Istanbul),
•	rozhodnutia
•	rezolúcie 
•	odporúčania 
Na rokovaniach Konferencie sa zúčastnia:
•	členské štáty ITU (úroveň štátnej administratívy v rámci kompetencií na národnej úrovni),
•	zástupcovia členov sektorov ITU z podnikateľského sektora,
•	regionálne a medzinárodné rozvojové a telekomunikačné organizácie,
•	organizácie systému OSN,
•	multilaterálne a bilaterálne podporné agentúry a fondy,
avšak iba predstavitelia členských štátov budú môcť voliť (pričom každý členský štát má jeden hlas) a aktívne sa zúčastňovať na rokovaniach. Ostatní vyššie uvedení účastníci budú prítomní ako pozorovatelia.
Česko-slovensko bolo členom od r. 1929, Slovenská republika sa stala členom ITU v roku 1993. Odborným gestorom členstva SR v  ITU a koordinátorom spolupráce telekomunikačného sektora SR s  touto najvýznamnejšou celosvetovou odbornou organizáciou je Ministerstvo dopravy, pôšt a telekomunikácií SR (MDPT SR). Na spolupráci s  ITU sa okrem MDPT SR podieľajú Slovenské telekomunikácie, a. s., Výskumný ústav spojov a Telekomunikačný úrad SR (TÚ SR).
Pre každý štát je z hľadiska ďalšieho ekonomického a sociálneho rozvoja dôležité zúčastniť sa procesu integrácie v telekomunikáciách. Preto aj účasť SR na Konferencii ITU vládnych splnomocnencov 2002 má z hľadiska ďalšieho vývoja telekomunikácií v SR mimoriadny význam. Účasť je nevyhnutná aj z toho dôvodu, že Slovenská republika predložila generálnemu tajomníkovi ITU svoju kandidatúru do Rady ITU za región C (stredná a východná Európa). V období 1999 – 2002 je tento región v Rade ITU zastúpený týmito členskými štátmi: Bulharsko, Česká republika, Poľsko, Rumunsko, Ruská federácia. 
MDPT SR odporúča, aby sa uvedenej  konferencii počas celého jej priebehu zúčastňovali minimálne dvaja pracovníci za sektor telekomunikácií. 
Delegáciu Slovenskej republiky budú počas rokovania Konferencie ITU vládnych splnomocnencov 2002 tvoriť zástupcovia MDPT SR a TÚ SR. Členov delegácie menuje vláda SR a jej zloženie je samostatnou súčasťou tohto dokumentu. Vedúcim delegácie je generálny riaditeľ sekcie pošty a telekomunikácií MDPT SR, jeho zástupcom riaditeľ odboru telekomunikácií MDPT SR, ktorí budú prítomní počas celého rokovania Konferencie. Súčasťou kompetencie vedúceho delegácie SR je  právomoc vystupovať počas rokovaní Konferencie v mene SR.
Delegácia členského štátu ITU musí predložiť originál poverovacej listiny Výboru pre poverovacie listiny v prvý deň rokovania Konferencie. Poverovacia listina musí byť podpísaná hlavou štátu, premiérom vlády alebo ministrom zahraničných vecí a má predpísanú formu. Anglický text poverovacej listiny je samostatnou časťou tohto dokumentu.
Účasť iných osôb alebo subjektov zo SR na Konferencii ITU vládnych splnomocnencov 2002 nie je vylúčená (ak spĺňajú príslušné kritéria ITU pre účastníkov Konferencie - napr. zástupcovia operátorov, výrobcov, profesných združení, a pod.), nebudú sa však považovať za členov delegácie SR menovanej vládou SR. Slovenské telekomunikácie, a.s. neuvažujú o vyslaní svojich zástupcov na túto konferenciu.
Členovia delegácie SR na Konferencii ITU vládnych splnomocnencov 2002 sú povinní riadiť sa Zásadami pre rokovanie delegácie SR (samostatná súčasťou tohto dokumentu) a stanoviskom MZV SR k podpore SR pri voľbách do vrcholových funkcií ITU (bude vypracované pred začiatkom Konferencie), prípadne pokynmi vedúceho delegácie. Prácu a aktivity delegácie SR počas Konferencie riadi a za ňu zodpovedá vedúci delegácie, resp. jeho zástupca.
MDPT SR v spolupráci s  MZV SR pripravuje komplexný prehľad doterajších aktivít súvisiacich s Konferenciou ITU vládnych splnomocnencov 2002 pre vyjadrenie názoru SR v rámci diskusií a oficiálnych vystúpení počas Konferencie.
V súčasnosti prebieha prísun pracovných dokumentov pre Konferenciu a nie je t. č. možné finalizovať postoj SR k podkladovým dokumentom. Prezentácia postoja SR k témam Konferencie a jednotlivým návrhom bude založená na nasledovných princípoch:
a)	súlad so základnými dokumentmi týkajúcimi sa telekomunikačného sektora SR, prijatými na vládnej alebo rezortnej úrovni (najmä Telekomunikačná politika SR na roky 2000 až 2002 – uznesenie vlády SR 440/2000),
b)	súlad so záväzkami SR v oblasti telekomunikácií založenými na medzinárodnej multilaterálnej alebo regionálnej úrovni (EU, ITU, ETSI, CEPT/ECC, WTO, V4).
Delegácia SR využije rokovanie Konferencie ITU vládnych splnomocnencov 2002 na aktívnu prezentáciu telekomunikačného sektora SR, štátnej telekomunikačnej politiky SR a aktivít subjektov telekomunikačného sektora SR, a pred voľbami do orgánov ITU na prezentáciu kandidatúry SR do Rady ITU.
Po ukončení Konferencie bude predložená na rokovanie vlády SR správa o účasti SR na Konferencii ITU vládnych splnomocnencov 2002,  záverečných dokumentoch Konferencie a ich implementácii v podmienkach SR.

Zloženie delegácie Slovenskej republiky
na Konferencii ITU vládnych splnomocnencov (PP´02)
(23.9. – 18.10.2002, Marakéš)

 vedúci delegácie:                                         Viliam  P o d h o r s k ý
                                                                       generálny riaditeľ sekcie pošty a telekomunikácií
                                                                       MDPT SR
						(21. 9. – 19. 10. 2002)

zástupca vedúceho delegácie:                       Milan  H e r m a n
						riaditeľ odboru telekomunikácií MDPT SR
						(21. 9. – 19. 10. 2002)

členovia  delegácie:                                        Milan  L u k n á r
                                                                       predseda Telekomunikačného úradu SR
						(21. 9. – 28. 9. 2002)

Dušan  R i z e k
generálny riaditeľ sekcie európskej integrácie a zahraničných vzťahov, MDPT SR
(21. 9. – 26. 9. 2002)

Vláda SR svojím uznesením splnomocnila vedúceho delegácie v  spolupráci s ministrom zahraničných vecí menovať podľa potreby ďalších členov delegácie SR na Konferenciu ITU vládnych splnomocnencov 2002.

“Návrh”

S L O V A K    R E P U B L I C

CREDENTIALS

We,___________ (President / or Prime Minister / or Minister of Foreign Affairs)___________, hereby certify that the delegation of the Slovak Republic to the Plenipotentiary Conference, which will be held in Marrakesh, (Morocco) from 23 September to 18 October 2002, is fully empowered to represent without restrictions the Slovak Republic   to the said Conference, to take part in its proceedings, to vote and to sign the Final Acts on behalf of the Slovak Republic.

This delegation is constituted as follows:

1. Mr. Viliam  P o d h o r s k ý, H e a d  of Delegation,

2. Mr. Milan H e r m a n, Deputy Head of Delegation, 

3.	Mr. Milan L u k n á r, Delegate,

4.	Mr. Dušan  R i z e k, Delegate.

Done at Bratislava,  on ............................. 2002, by or on behalf of:

            Head of State                            ______________________
 
OFFICIAL STAMP                or Prime Minister                   ______________________

   or Minister of Foreign Affairs ______________________

Smernica
pre postup delegácie SR
na Konferencii ITU vládnych splnomocnencov 2002,
23. septembra až 18. októbra 2002, Marakéš, Maroko.

Delegácia Slovenskej republiky sa na rokovaniach Konferencie ITU vládnych splnomocnencov 2002 riadi týmito zásadami schválenými vládou SR dňa .................. 2002

Zásady vychádzajú z nasledujúcich základných princípov:

c)	súlad so základnými dokumentmi týkajúcimi sa telekomunikačného sektora SR, prijatými na vládnej alebo rezortnej úrovni (najmä Telekomunikačná politika SR na roky 2000 až 2002 – uznesenie vlády SR 440/2000),
d)	súlad so záväzkami SR v oblasti telekomunikácií založenými na medzinárodnej multilaterálnej alebo regionálnej úrovni (EU, ITU, ETSI, CEPT/ECC, WTO, V4).

Hlavné zásady pre postup delegácie SR  počas rokovaní PP´02 sú:

1.	podporiť závery a uznesenia Konferencie v  zmysle medzinárodných zmlúv a vnútroštátnych medzirezortných dohôd a v  súlade s telekomunikačnou politikou SR, 
2.	podporiť návrhy na úpravu ustanovení základných dokumentov ITU (Ústavy a Dohovoru ITU), ktoré nie sú v rozpore s politikou vlády SR  a telekomunikačnou politikou SR, 
3.	presadzovať spoločný postup krajín Európy, najmä v úzkej spolupráci a pod koordináciou CEPT (Európska konferencia poštových a telekomunikačných administratív) a EÚ,
4.	pri voľbách na vrcholné pozície ITU (generálny tajomník, jeho zástupca, riaditelia úradov sektorov – rádiokomunikačného, štandardizačného a rozvojového), do
     Rádiokomunikačnej regulačnej rady a do Rady ITU, riadiť sa Stanoviskom MZV SR,
5.	podporiť návrhy predložené počas rokovaní smerujúce k zvýšeniu efektívnej spolupráce ostatných národných administratív a administratívy SR,
6.	podporiť návrhy predložené počas rokovaní smerujúce k zvýšeniu efektívnosti práce ITU,
7.	pri rokovaniach so zahraničnými partnermi informovať o prioritách telekomunikačnej politiky SR.